Quido Verbek

Quido Herman Fridolin Verbek (; ) – Yaponiyada fəaliyyət göstərmiş holland missioner. Meyci hökumətinin məsləhətçilərindən biri olmuşdur.

 Həyatı 
Quido Verbek 1830-cu ildə Niderlandda doğulmuşdur. O, 1859-cu ildə Holland Reformist Kilsəsi tərəfindən Yaponiyaya göndərilmişdir. Yaponiyada dini fəaliyyətlər ilə yanaşı ingilis dili, sosial elmlər və Qərb texnologiyasını tədris etməklə məşğul olmuşdur. İto Hirobumi, Okubo Toşimiçi, Okuma Şiqenobu, Soecima Taneomi kimi tələbələri Meyci hökumətinin əhəmiyyətli şəxsləri olmuşdur. 1869-cu ildə Okumanın məsləhəti ilə Tokioya getmiş və müasir Tokio Universitetinin sələfi olan tədris müəssisəsində köməkçi başçı vəzifəsinə təyin olunmuşdur. O, yeni hökumətin etibarlı məsləhətçilərindən biri olmuşdur.

Verbekin məsləhətləri əsasında Yaponiyada prefektura sistemi qurulmuş (1871), Qərb dünyasına İvakura missiyası göndərilmiş (1871), təhsil haqqında qanun (1872) və hərbi xidmət haqqında sərəncam (1873) qəbul edilmişdir. David Murreyin 1873-cü ildə Təhsil Nazirliyinin məsləhətçisi seçildikdən sonra Verbek hüquq məsləhətçisi və hüquq məcəllələrinin rəsmi tərcüməçisi kimi işləmişdir. 1877-ci ildə hökuməti tərk etmiş və həyatının qalan hissəsini missionerliyə həsr etmişdir.

 Bibliyanın tərcüməsi 
Verbek Bibliyanın yapon dilinə tərcümə edilməsində iştirak etmişdir. O, 1880-ci ildə Zəburu fərdi olaraq tərcümə etmişdir. Verbek Bibliyanı tərcümə etmək üçün 1882-ci ildə yaradılmış komitənin üzvü olmuşdur. Komitənin görüşləri Verbekin Tsukicidə yerləşən evində baş tutmuşdur.

 İstinadlar 

 Ədəbiyyat 



Kateqoriya:Yaponiyada xarici pedaqoqlar
Kateqoriya:Yaponiyada protestantlıq
Kateqoriya:"Doğan günəş" ordeni ilə təltif edilənlər
Kateqoriya:Meyci hökumətinin xarici məsləhətçiləri
Kateqoriya:Bibliyanı yapon dilinə tərcümə edənlər
Kateqoriya:Yaponiyadakı Niderland qürbətçiləri